钦定古今图书集成/明伦汇编/氏族典/第052卷 > 《廖用贤尚友录》 > 韦敻
## 钦定古今图书集成/明伦汇编/氏族典/第052卷 > 《廖用贤尚友录》 > 韦敻

按《周书韦敻传》：“敻字敬远，志尚夷简，澹于荣利。弱冠
被召，拜雍州中从事，遂谢疾去职。前后十见征辟，皆
不应命。属太祖经纶王业，侧席求贤，闻敻养高不仕，
遣使辟之，虽情谕甚至，而竟不能屈，弥以重之。明帝
即位，礼敬逾厚，乃为诗以贻之，敕有司日给河东酒
一斗，号之曰逍遥公。”敻雅好名义，虚襟善诱，虽耕夫
牧竖，有一介可称者，皆接引之。少爱文史，留情著述，
手自抄录数十万言。晚年虚静，唯以体道会真为务，
旧所制述，咸削其槁。宣政元年二月，卒于家，时年七
十七。